ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3733/98

υποβολή: Brendan Donnelly (PPE) προς την Επιτροπή

(11 Δεκεμβρίου 1998)

Θέμα: ΦΠΑ για τα μέλη των λεσχών γκόλφ

Είναι σε θέση η Επιτροπή να μας πει εάν, στην Ισπανία, μπορεί νομίμως να επιβληθεί ΦΠΑ στα μέλη αθλητικών οργανώσεων, όπως οι λέσχες γκόλφ;

Απάντηση του κ. Monti εξ ονόματος της Επιτροπής

(29 Ιανουαρίου 1999)

Σύμφωνα με το άρθρο 13 (Α) παράγραφος 1 (μ) της 6ης οδηγίας σχετικά με τον ΦΠΑ αριθ.77/388/ΕΟΚ(1), τα κράτη μέλη εξαιρούν ορισμένες υπηρεσίες, που συνδέονται στενά με την άθληση ή τη γυμναστική και παρέχονται από μη κερδοσκοπικές οργανώσεις, σε άτομα που συμμετέχουν σε αυτές.

Η νέα ισπανική νομοθεσία, που ισχύει από την 1η Ιανουαρίου 1999, εφαρμόζει μια γενική εξαίρεση για αθλητικές δραστηριότητες που διεξάγονται υπό τους όρους που καθορίζονται στην 6η οδηγία. Κατά συνέπεια, το σύνολο των μελών αθλητικών οργανώσεων, όπως είναι οι όμιλοι γκολφ, που πληρούν τους όρους αυτούς, εξαιρείται από τον ΦΠΑ στην Ισπανία.

(1) ΕΕ L 145 της 13.6.1977.
ΓΡΑΠΤΗ ΕΡΩΤΗΣΗ E-3934/98

υποβολή: Carlos Robles Piquer (PPE) προς την Επιτροπή

(4 Ιανουαρίου 1999)

Θέμα: Χρησιμοποίηση ατομικής ενέργειας για την αφαλάτωση του θαλασσίου ύδατος σε χώρες που πάσχουν από ξηρασία

Ο Διεθνής Οργανισμός Ατομικής Ενέργειας των Ηνωμένων Εθνών πρότεινε, κατά την τελευταία του διάσκεψη, την επείγουσα προώθηση προγραμμάτων για την αφαλάτωση θαλασσίου ύδατος μέσω μικρών πυρηνικών αντιδραστήρων.

Κατά την τελευταία του συνέλευση, τον Σεπτέμβριο, ζήτησε από τον διευθυντή του να δώσει προτεραιότητα σε αυτήν την επιλογή και να προωθήσει προς αυτήν την κατεύθυνση τη διεθνή συνεργασία.

Μπορεί η Επιτροπή να διευκρινίσει ποιά είναι η θέση της Ευρωπαϊκής Ένωσης για το ζήτημα αυτό, ιδίως για τις δυνατότητες μιας φθηνής πυρηνικής αφαλάτωσης στον Βορρά της Αφρικής (Μαγκρέμπ και Μασρέκ), σύμφωνα με τη σχετική μελέτη που επεξεργάστηκε ο αναφερθείς Διεθνής Οργανισμός Ατομικής Ενέργειας;

Απάντηση του κ. Παπουτσή εξ ονόματος της Επιτροπής

(3 Φεβρουαρίου 1999)

Η Επιτροπή παρακολουθεί εδώ και πολλά χρόνια τις εργασίες του Διεθνούς Οργανισμού Ατομικής Ενέργεια (ΔΟΑΕ) για την ενδεχόμενη χρήση των πυρηνικών αντιδραστήρων κατά την αφαλάτωση θαλασσίου ύδατος.

Θεωρεί εξάλλου, ότι η χρησιμοποίηση πυρηνικής τεχνολογίας απαιτεί υψηλό επίπεδο εμπειρογνωμοσύνης, πείρας και ασφάλειας. Παράλληλα απαιτεί ηυξημένες εγγυήσεις μη διάδοσης των πυρηνικών και την ύπαρξη ισχυρών και ανεξαρτήτων αρχών ασφαλείας. Οι προϋποθέσεις αυτές επί του παρόντος δεν υφίστανται στην περιφέρεια που αναφέρει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3899/98

υποβολή: Patricia McKenna (V) προς την Επιτροπή

(4 Ιανουαρίου 1999)

Θέμα: Συμμετοχή της Επιτρόπου Emma Bonino στη Συνάντηση της Ομάδας Bilderberg του 1998

Σχετικά με τη Συνάντηση της Ομάδας Bilderberg που έλαβε χώρα στο Turnberry της Σκωτίας από 14 έως 17 Μαΐου 1998, και στην οποία συμμετείχε η Επίτροπος Emma Bonino, ερωτάται η Επιτροπή:

1. Ποιό ήταν το συνολικό πρόγραμμα του ταξιδιού; τα έξοδα επεστράφησαν αμέσως μετά το ταξίδι και, εάν όχι, ποιός τα πλήρωσε;

2. Δεδομένου ότι η Ομάδα Bilderberg συνήθως αναλαμβάνει τα έξοδα της πολυτελούς διαμονής των μελών της, δεν θα έπρεπε η Επίτροπος να υποβάλει τη σχετική δήλωση;

3. Εισέπραξε η Επίτροπος την προβλεπόμενη για τα μέλη της Επιτροπής ημερήσια αποζημίωση για τις ημέρες του ταξιδιού της;

4. Ήταν η Επίτροπος σε άδεια κατά τη διάρκεια του ταξιδιού της;
ΓΡΑΠΤΗ ΕΡΩΤΗΣΗ E-3990/98

υποβολή: Frank Vanhecke (NI) προς την Επιτροπή

(4 Ιανουαρίου 1999)

Θέμα: Η συμμετοχή ευρωπαίων πολιτών στις εκλογές για το Ευρωπαϊκό Κοινοβούλιο, σε κράτη μέλη των οποίων δεν είναι υπήκοοι

Στην απάντηση της γραπτής ερώτησης Ε-3595/96(1) προς την Επιτροπή, ο Επίτροπος Monti ανέφερε ότι η συλλογή των στοιχείων που ζητούσε η γραπτή ερώτηση Ε-3314/95(2), συνεχίζεται ακόμη στα διάφορα κράτη μέλη. Έχουν μάλιστα διευρυνθεί οι εργασίες, ούτως ώστε να περιληφθούν επίσης στην έκθεση προς το Κοινοβούλιο και το Συμβούλιο και στατιστικά στοιχεία σχετικά με τις πρώτες εκλογές για το Ευρωπαϊκό Κοινοβούλιο στη Σουηδία, την Αυστρία και τη Φινλανδία.

Διαθέτει εν τω μεταξύ η Επιτροπή τα στοιχεία αυτά, κατανεμημένα ανά εθνικότητα και ανά κράτος μέλος;

Σε τι ποσοστό άσκησαν τελικά οι ενδιαφερόμενοι το εν λόγω δικαίωμα του εκλέγειν;

Έχει ήδη διαβιβασθεί η σχετική έκθεση στο Κοινοβούλιο και το Συμβούλιο; Εάν ναι, πότε δημοσιεύθηκε η έκθεση αυτή;

Απάντηση του κ. Monti εξ ονόματος της Επιτροπής

(5 Φεβρουαρίου 1999)

Όλες οι πληροφορίες που διαθέτει η Επιτροπή δημοσιεύτηκαν στην έκθεση της Επιτροπής προς το Κοινοβούλιο και το Συμβούλιο σχετικά με την εφαρμογή της οδηγίας 93/109/ΕΚ της 7 Ιανουαρίου 1998(3).

(1) ΕΕ C 217 της 17.7.1997, σελ. 28.

(2) ΕΕ C 91 της 27.3.1996, σελ. 58.

(3) έγγρ. COM(97)731 τελικό.
ΓΡΑΠΤΗ ΕΡΩΤΗΣΗ E-3255/98

υποβολή: Eryl McNally (PSE) προς την Επιτροπή

(28 Οκτωβρίου 1998)

Θέμα: Μεταφορά των κρατικών συντάξεων μεταξύ των κρατών μελών

Μπορεί να αναφέρει η Επιτροπή τι σχέδια υπάρχουν ώστε ο πολίτης ενός κράτους μέλους να μπορεί να μεταφέρει την κρατική του σύνταξη σε άλλο κράτος μέλος στο οποίο διαμένει;

Απάντηση του κ. Flynn εξ ονόματος της Επιτροπής

(15 Δεκεμβρίου 1998)

Το άρθρο 10 του κανονισμού 1408/71 του Συμβουλίου της 14 Ιουνίου 1971 για την εφαρμογή των συστημάτων κοινωνικής ασφάλισης σε μισθωτούς και τις οικογένειές τους που διακινούνται ανά την Κοινότητα(1) προβλέπει ότι οι συντάξεις αναπηρίας και γήρατος καθώς και οι συντάξεις λόγω εργατικών ατυχημάτων που αποκτώνται βάσει της νομοθεσίας ενός ή περισσοτέρων κρατών μελών δεν θα πρέπει να υπόκεινται σε καμία μείωση, τροποποίηση, αναστολή, άρση ή κατάσχεση λόγω του γεγονότος ότι ο δικαιούχος κατοικεί στην επικράτεια κράτους μέλους διαφορετικού εκείνου στο οποίο είναι εγκατεστημένος ο αρμόδιος για την πληρωμή φορέας. Ο κανονισμός αυτός είναι άμεσα εφαρμοστέος σε όλα τα κράτη μέλη της Κοινότητας και του Ευρωπαϊκού Οικονομικού Χώρου (ΕΟΧ).

(1) Μία ενημερωμένη έκθεση δημοσιεύτηκε στην ΕΕ L 28 της 30.1.1997.
ΓΡΑΠΤΗ ΕΡΩΤΗΣΗ E-3832/98

υποβολή: Paul Rübig (PPE) προς την Επιτροπή

(22 Δεκεμβρίου 1998)

Θέμα: Επιπτώσεις των διεθνών οικονομικών αναταραχών στην ευρωπαϊκή αγορά χάλυβα - τομέας βασικής εκπαίδευσης και μετεκπαίδευσης

Η διεθνής συγκυρία στον τομέα του χάλυβα βρίσκεται προ νέων προκλήσεων: τρεις μεγάλες περιοχές της υφηλίου - Ρωσία, Νοτιοανατολική Ασία και Λατινική Αμερική - αντιμετωπίζουν οικονομικές δυσκολίες. Αυτό το γεγονός έχει δύο συνέπειες: η μετατόπιση παραδοσιακών εμπορικών ρευμάτων οδήγησε σε μαζική αύξηση των εισαγωγών στην Ευρώπη, η οποία το 1998 ανήλθε σε 520 % για τις εισαγωγές από την Ασία και 109 % για αυτές από τις ΗΠΑ. Αφετέρου οδηγεί η συγκέντρωση των αγορών διάθεσης σε μία μείωση των ευρωπαϊκών εξαγωγών, που ενισχύθηκε περαιτέρω από περιφερειακές προστατευτικές τάσεις. Οι ευρωπαίοι παραγωγοί χάλυβα αντιμετωπίζουν μέχρι σήμερα επιτυχώς αυτή την εξέλιξη. Αυτό που χρειάζεται τώρα ο εν λόγω τομέας είναι λυσιτελή μέτρα για τη βασική εκπαίδευση και μετεκπαιδευση.

Πώς αξιολογεί η Επιτροπή το σημερινό επίπεδο εκπαίδευσης και μετεκπαίδευσης στον εν λόγω τομέα; Πώς θα πρέπει να ενισχυθούν οι προσπάθειες στο μέλλον;

Απάντηση του κ. Flynn εξ ονόματος της Επιτροπής

(8 Φεβρουαρίου 1999)

Τις δύο τελευταίες δεκαετίες η χαλυβουργία γνώρισε πολλές κρίσεις. Χρειάστηκε και να μειώσει δραστικά το εργατικό δυναμικό της και να επανακαταρτίσει το εργατικό δυναμικό που εξακολούθησε να απασχολεί ώστε να το προσαρμόσει στις συνεχείς τεχνολογικές προόδους. Σαν συνέπεια θεωρείται σήμερα γενικά ότι το σύνολο του εργατικού δυναμικού ότι έχει καλό επίπεδο τεχνικής κατάρτισης.

Πρόσφατος προβληματισμός του ίδιου του τομέα τείνει να αποδείξει ότι η ανταγωνιστικότητα των επιχειρήσεων και κατά συνέπεια η οικονομική τους βιωσιμότητα εξαρτάται λιγότερο από ό,τι στο παρελθόν από την εισαγωγή νέων τεχνικών παραγωγής - ακόμα και αν αυτές αποτελούν πάντα αναγκαία προϋπόθεση - και προσαρμογής των ανθρώπων σε αυτές. Στην πραγματικότητα ανάλογα με τις εργασίες, η ανταγωνιστικότητα των επιχειρήσεων εξαρτάται όλο και περισσότερο από την τροποποίηση της εσωτερικής οργάνωσής τους, η οποία στηρίζεται κατά κάποιο τρόπο στην ατομική και συλλογική συμμετοχή των εργαζομένων στο επιχειρησιακό σχέδιο.

Επίσης, χωρίς να παραμεληθεί η τεχνική κατάρτιση που παραμένει ενδεχομένως αναγκαία, οι επιχειρήσεις οφείλουν να λάβουν υπόψη, ή ακόμα καλύτερα να ευνοήσουν, μέσα στο πρόγραμμα κατάρτισης του προσωπικού τους τις ενέργειες που στοχεύουν στην πολύπλευρη κατάρτιση των εργαζομένων και στη συλλογική και ατομική συνειδητοποίηση του ρόλου τους στην επιχείρηση.
ΓΡΑΠΤΗ ΕΡΩΤΗΣΗ E-3686/98

υποβολή: Hiltrud Breyer (V) προς την Επιτροπή

(7 Δεκεμβρίου 1998)

Θέμα: Σταθμός παραγωγής πυρηνικής ενέργειας στην Ignalina, Λιθουανία

1. Γνωρίζει η Επιτροπή ότι το Νοέμβριο το κοινοβούλιο της Λιθουανίας θα συζητήσει και θα εγκρίνει την Εθνική Ενεργειακή Στρατηγική, η οποία μπορεί να συστήσει την επαναλειτουργία των αντιδραστήρων στο σταθμό παραγωγής πυρηνικής ενέργειας της Ignalina στη Λιθουανία, μέτρο το οποίο παραβιάζει τη Συμφωνία περί Πυρηνικής Ασφάλειας και την Ατζέντα 2000; Ποιά μέτρα προτίθεται να λάβει η Επιτροπή για να εγγυηθεί ότι ο σταθμός δεν θα επαναλειτουργήσει;

2. Προτίθεται η Επιτροπή να εξαρτήσει κάθε κοινοτική πίστωση που θα χορηγηθεί στη Λιθουανία από την προϋπόθεση να παύσει να λειτουργεί ο σταθμός παραγωγής πυρηνικής ενέργειας στην Ignalina;

3. Δεν θεωρεί η Επιτροπή ότι οι πρόσφατες συμβάσεις που υπογράφηκαν από τον εργειακό τομέα της Λιθουανίας σχετικά με την ετήσια εξαγωγή 6TWh για τα επόμενα δέκα έτη - δηλαδή σχεδόν το σύνολο της ενέργειας που παράγεται από ένα αντιδραστήρα του σταθμού πυρηνικής ενέργειας στην Igualina - θα αποθαρρύνουν τις αρχές της Λιθουανίας από την παύση λειτουργίας των αντιδραστήρων;

4. Ποιά μέτρα προτίθεται να λάβει η Επιτροπή σε περίπτωση που η κυβέρνηση της Λιθουανίας προβεί στην επαναλειτουργία των αντιδραστήρων της Igualina;

Απάντηση του κυρίουvan den Broek εξ ονόματος της Επιτροπής

(15 Ιανουαρίου 1999)

Η Επιτροπή γνωρίζει τη δέσμευση της κυβέρνησης της Λιθουανίας να υποβάλει στο κοινοβούλιο μια εθνική στρατηγική ενέργειας πριν το τέλος του 1998 και παρακολουθεί στενά το θέμα αυτό.

Σε συντονισμό με τα διεθνή χρηματοπιστωτικά ιδρύματα, η Επιτροπή έχει επανειλημμένα πιέσει την κυβέρνηση της Λιθουανίας να σεβασθεί τις δεσμεύσεις που ανέλαβε κατά τη συμφωνία του Λογαριασμού για την Πυρηνική Ασφάλεια (ΛΠΑ) με την Ευρωπαϊκή Τράπεζα για την Ανοικοδόμηση και την Ανάπτυξη. Κατά τον ΛΠΑ οι αρχές της Λιθουανίας ανέλαβαν τη δέσμευση να μην επαναλειτουργήσουν τις μονάδες του πυρηνικού σταθμού ηλεκτροπαραγωγής (ΠΣΗ) της Ignalina. Στην γνώμη που εξέφρασε για την υποψηφιότητα της Λιθουανίας προς προσχώρηση στην Κοινότητα, στην εταιρική σχέση για συνεργασία προς προσχώρηση και στην τακτική έκθεση της 4ης Νοεμβρίου 1998, η Επιτροπή το ενετόπισε ως περιοχή με προτεραιότητα για δράση. Η Επιτροπή εξέφρασε επίσης την ανησυχία της για την πολιτική εξαγωγής ενέργειας της Λιθουανίας.

Η Επιτροπή έδειξε την επιθυμία της να συνεργαστεί με την κυβέρνηση της Λιθουανίας για την προετοιμασία μιας συνεκτικής στρατηγικής ενέργειας. Τούτο θα πρέπει να περιλαμβάνει την εξέταση των συνεπειών που πηγάζουν από τη διακοπή λειτουργίας του εργοστασίου. Εφόσον η Λιθουανία δεσμευτεί σε ένα παραδεκτό χρονοδιάγραμμα κλεισίματος του εργοστασίου, θα μπορεί να διατεθεί χρηματοδότηση ενίσχυσης από τον κοινοτικό προϋπολογισμό. Κάθε μελλοντική χρηματοδότηση από το πρόγραμμα Phare για τον ενεργειακό τομέα της Λιθουανίας θα διατεθεί με την προϋπόθεση της έκδοσης μιας εθνικής ενεργειακής στρατηγικής ευθυγραμμισμένης με τη συμφωνία ΛΠΑ, με επιβεβαίωση της δέσμευσης να μη επαναλειτουργήσει και να εκδόσει ένα ρεαλιστικό χρονοδιάγραμμα κλεισίματος.
ΓΡΑΠΤΗ ΕΡΩΤΗΣΗ E-3658/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Το "σφάλμα της χιλιετίας"

Έχει διαπιστωθεί ότι το "σφάλμα της χιλιετίας" ενδέχεται να παρουσιασθεί σε οποιοδήποτε προγραμματιζόμενο ηλεκτρονικό σύστημα (ΠΗΣ), από τους κεντρικούς υπολογιστές μέχρι τους μικροεπεξεργαστές.

Δεδομένου ότι τα συστήματα αυτά χρησιμοποιούνται σε κάθε είδους βιομηχανικές εφαρμογές (στα διάφορα στάδια της παραγωγικής διαδικασίας), στις μεταφορές, τις δημόσιες υπηρεσίες κ.τ.λ., ότι στηρίζονται στην ημερομηνία και ότι έχει μεγάλη σημασία να γνωρίζουμε πώς ενδέχεται να συμπεριφερθούν την ημέρα της αλλαγής της χιλιετίας, θα ήταν σκόπιμο να επισημανθούν οι κίνδυνοι.

Έχει εξετάσει η Επιτροπή την πιθανότητα διοργάνωσης κάποιου σεμιναρίου πληροφόρησης και πρόληψης, σε σχέση με το πρόβλημα αυτό;

Απάντηση του κ. Bangemann εξ ονόματος της Επιτροπής

(18 Ιανουαρίου 1999)

Τα προβλήματα που συνδέονται με τον ιό της χιλιετίας έχουν συζητηθεί ευρέως τα τελευταία χρόνια στην Κοινότητα, και ειδικότερα κατά την διάρκεια του 1998, με τη βοήθεια περισσοτέρων διαύλων επικοινωνίας, συμπεριλαμβανομένου του τύπου, της τηλεόρασης και συνεδρίων. Τα περισσότερα κράτη μέλη έχουν ήδη πραγματοποιήσει ενημερωτικές εκστρατείες, ή προτίθενται να το πράξουν στο αμέσως προσεχές μέλλον. Υπό τις συνθήκες αυτές, είναι σαφές ότι μια ενδεχόμενη ενημερωτική εκστρατεία εκ μέρους της Επιτροπής θα είχε λίγα να προσφέρει. Εξάλλου, υπάρχουν πρακτικά ζητήματα που πρέπει να ληφθούν υπόψη, και τα οποία συνδέονται με τις εθνικές και τοπικές ιδιαιτερότητες.

Η σελίδα του Διαδικτύου της Επιτροπής Year 2000 (http:/www.ispo.cec.be/y2keuro) παρέχει πρόσβαση σε πληθώρα διεθνών πληροφοριών που συνδέονται με το πρόβλημα,καθώς και με τα μέσα αντιμετώπισής του.
ΓΡΑΠΤΗ ΕΡΩΤΗΣΗ E-3091/98

υποβολή: Joan Vallvé (ELDR) προς την Επιτροπή

(16 Οκτωβρίου 1998)

Θέμα: Οικουμενική Διακήρυξη Γλωσσικών Δικαιωμάτων

Στις 6 Ιουνίου 1996 εγκρίθηκε στη Βαρκελώνη η Οικουμενική Διακήρυξη Γλωσσικών Δικαιωμάτων, στο πλαίσιο της Παγκόσμιας Διάσκεψης για τα γλωσσικά δικαιώματα, κατόπιν πρωτοβουλίας της Επιτροπής Μετάφρασης και Γλωσσικών Δικαιωμάτων της Διεθνούς Λέσχης ΡΕΝ και του Ciemen (Centre Internacional Escarré per a les Minories ètniques i les nacions) και με την ηθική και τεχνική υποστήριξη της UNESCO.

Βασικός στόχος της διακήρυξης, η οποία υπήρξε καρπός των προσπαθειών διαφόρων ΜΚΟ και ειδικών σε γλωσσολογικά θέματα και είχε την υποστήριξη πολλών διεθνών προσωπικοτήτων, είναι η προώθηση του σεβασμού και η πλήρης ανάπτυξη όλων των γλωσσών για τη διατήρηση της παγκόσμιας γλωσσικής ποικιλομορφίας. Έχοντας υπόψη τα ανωτέρω, σκέπτεται η Επιτροπή να παράσχει την υποστήριξή της στην εν λόγω διακήρυξη ώστε να διασφαλισθεί το δικαίωμα κάθε κοινότητας στη διατήρηση και προώθηση της γλώσσας της;

Απάντηση του κ. Santer εξ ονόματος της Επιτροπής

(19 Ιανουαρίου 1999)

Η Επιτροπή υλοποιεί την ενέργεια για την προώθηση και τη διατήρηση των περιφερειακών και μειονοτικών γλωσσών και πολιτισμου, η οποία χρηματοδοτείται από τη γραμμή B3-1006 του προϋπολογισμού. Αυτή η δράση έχει στόχο την προώθηση και τη διατήρηση της ευρωπαϊκής γλωσσικής ποικιλομορφίας. Τα σχέδια που αφορούν αυτές τις γλώσσες είναι λοιπόν επιλέξιμα για χρηματοδότηση στο πλαίσιο αυτής της δράσης, με τον όρο ότι ικανοποιούνται οι στόχοι και τα κριτήρια των προσκλήσεων υποβολής προτάσεων. Παραπέμπω την κ.βουλευτή στις απαντήσεις που έδωσε η Επιτροπή στις γραπτές ερωτήσεις E-963/98 του κ. Imaz San Miguel(1) και E-2139/98 του κ. Frischenschlager(2).

Ωστόσο πρέπει να υπογραμμισθεί ότι η αναγνώριση των γλωσσικών δικαιωμάτων στο εσωτερικό των κρατών μελών δεν εμπίπτει στην αρμοδιότητα της Επιτροπής.

(1) ΕΕ C 310 της 15.12.1998.

(2) ΕΕ C 50 της 22.2.1999, σελ. 130.
ΓΡΑΠΤΗ ΕΡΩΤΗΣΗ E-2492/98

υποβολή: Richard Corbett (PSE) και Bernie Malone (PSE) προς την Επιτροπή

(30 Ιουλίου 1998)

Θέμα: Οδικός άξονας Μ62 Λίβερπουλ-Χαλ

Συμφωνεί η Επιτροπή ότι ο οδικός άξονας Μ62 αποτελεί σημαντική διευρωπαϊκή σύνδεση όχι μόνον για τη Βόρεια Αγγλία αλλά και για την Ιρλανδία αφού ο κύριος όγκος του ιρλανδικού εμπορίου με την ηπειρωτική Ευρώπη διακινείται μέσω αυτής της οδού;

Γνωρίζει η Επιτροπή ότι υπάρχει ένα κενό 7 χιλιομέτρων μεταξύ του τέλους του Μ62 και της προκυμαίας εκφορτώσεως του Λίβερπουλ, το οποίο δεν είναι αυτοκινητόδρομος και όπου τα φορτηγά πρέπει να περάσουν από δρόμους μέσα από το Λίβερπουλ ή το Σέφτον προκειμένου να φθάσουν στην προκυμαία εκφορτώσεως;

Έχει ενημερωθεί η Επιτροπή για την πρόταση να μετατραπεί η μη χρησιμοποιούμενη σιδηροδρομική σήραγγα από το Edge Hill στο Waterloo Dock σε οδική σήραγγα με σχετικά χαμηλό κόστος πράγμα που θα ήταν η απλούστερη λύση σ' αυτό το πρόβλημα;

Ένα τέτοιο έργο θα δικαιούτο ενίσχυσης από την ΕΕ βάσει του προϋπολογισμού των διευρωπαϊκών δικτύων ή βάσει του ΕΤΠΑ;

Απάντηση του κ. Kinnock εξ ονόματος της Επιτροπής

(2 Οκτωβρίου 1998)

Η Κοινότητα αναγνώρισε τη σημασία του διαδρόμου Μ62 ως διευρωπαϊκής αρτηρίας, εντάσσοντάς τον στις κατευθυντήριες γραμμές για την ανάπτυξη των διευρωπαϊκών δικτύων μεταφορών (Απόφαση αριθ. 1692/96/ΕΚ). ΚατΌαρχήν, κάθε έργο για την ανάπτυξη του διαδρόμου ως αρτηρίας διευρωπαϊκών δικτύων είναι επιλέξιμο για κοινοτική στήριξη στο πλαίσιο των διευρωπαϊκών δικτύων. Βάσει των όρων της συνθήκης ΕΚ, οι προτάσεις για χρηματοδότηση στο πλαίσιο των διευρωπαϊκών δικτύων πρέπει να υποβάλλονται από - ή με την υποστήριξή της - την κυβέρνηση του εμπλεκόμενου κράτους μέλους. Δεν έχει υποβληθεί τέτοια πρόταση όσον αφορά την επέκταση του Μ62.

Η ανάπτυξη των υποδομών αυτοκινητοδρόμων δεν ορίζεται ως επιλέξιμη δραστηριότητα στο πλαίσιο του ενιαίου εγγράφου προγραμματισμού (στόχος 1 Οκτωβρίου 1994-1999. Η επέκταση του Μ62 στην περιοχή του Λίβερπουλ δεν είναι, ως εκ τούτου, επιλέξιμη σήμερα για χρηματοδοτική στήριξη στο πλαίσιο της ευρωπαϊκής περιφερειακής ανάπτυξης. Η Επιτροπή ενημερώθηκε ανεπισήμως για πρόταση μετατροπής μιας ελάχιστα χρησιμοποιούμενης σιδηροδρομικής σήραγγας σε οδική, με στόχο την εξυπηρέτηση της κίνησης μεταξύ των αποβαθρών του Λίβερπουλ και του αυτοκινητοδρόμου Μ62, πλην όμως δεν της έχουν περιέλθει τυχόν λεπτομερή σχέδια ενός τέτοιου έργου.
ΓΡΑΠΤΗ ΕΡΩΤΗΣΗ E-2915/98

υποβολή: Jean Baggioni (UPE) προς την Επιτροπή

(2 Οκτωβρίου 1998)

Θέμα: Μείωση της ενεργειακής εξάρτησης των νησιών

Έχοντας υπόψη τη γεωγραφική αποκοπή που επιβάλλει η θάλασσα, καθώς και τον περιορισμένο χαρακτήρα των διαθέσιμων πόρων, τόσο φυσικών όσο και ανθρώπινων, μπορεί να ανακοινώσει η Επιτροπή αν περιλαμβάνεται στα σχέδιά της - βραχυπρόθεσμα - η γρήγορη μείωση της ενεργειακής εξάρτησης των νησιών χάρη στην ανάπτυξη επιτόπιων εναλλακτικών και ανανεώσιμων μορφών ενέργειας, όπως η ηλιακή, η αιολική και η γεωθερμική, ή οι υδροηλεκτρικές μορφές ενέργειας;

Απάντηση του κ. Παπουτσή εξ ονόματος της Επιτροπής

(19 Νοεμβρίου 1998)

Η προώθηση της ανάπτυξης των ανανεώσιμων μορφών ενέργειας συγκαταλέγεται μεταξύ των δράσεων προτεραιότητας της ευρωπαϊκής πολιτικής για την ενέργεια. Εξάλλου η Επιτροπή πρόσφατα ενέκρινε λευκή βίβλο για το θέμα αυτό(1).

Στις νησιωτικές περιοχές εντοπίζονται μερικά από τα σημαντικότερα αποθέματα ανανεώσιμων μορφών ενέργειας στην Κοινότητα. Παράλληλα εκεί οι παραδοσιακές μορφές ενέργειας κοστίζουν ακριβότερα από ότι στις ηπειρωτικές περιοχές. Κατά συνέπεια στις περιοχές αυτές οι ανανεώσιμες μορφές ενέργειας αναμένεται να καταστούν συντομότερα ανταγωνιστικές. Επιπλέον, η νέα διαδικασία σταδιακής ελευθέρωσης της εσωτερικής αγοράς της ενέργειας αναμένεται να ενθαρρύνει την ανεξάρτητη παραγωγή ενέργειας.

Η Επιτροπή είναι της γνώμης ότι εναπόκειται πλέον στις αρχές και τους οικονομικούς παράγοντες των νησιωτικών περιοχών να εκμεταλλευθούν στο μέγιστο δυνατό αυτές τις νέες ευκαιρίες για να επιτύχουν τη μεγαλύτερη ενεργειακή αυτονομία των νησιών, προσφέροντας παράλληλα νέες δυνατότητες οικονομικής ανάπτυξης, απασχόλησης και βελτίωσης του περιβάλλοντος.

Η Επιτροπή μπορεί να στηρίζει τις προσπάθειες υπέρ των ανανεώσιμων πηγών ενέργειας, ιδίως στο πλαίσιο των Διαρθρωτικών Ταμείων, δεδομένου ότι σχεδόν όλα τα νησιά εμπίπτουν στο πεδίο εφαρμογής των στόχων 1 η 5β. Στο πλαίσιο αυτό, η Επιτροπή προτίθεται να ενισχύσει την ενημέρωση και την ευαισθητοποίηση των εθνικών και περιφερειακών αρχών όσον αφορά στα πολλαπλά οφέλη που προσφέρει η αποτελεσματική αξιοποίηση της ενέργειας. Επιπλέον πολλά προγράμματα για την αποδοτική αξιοποίηση της ενέργειας (SAVE), τις ανανεώσιμες μορφές ενέργειας (Altener) και τις καινοτόμες και αποδοτικές τεχνολογίες (Thermie) συμβάλλουν ήδη στην πραγμάτωση των ως άνω στόχων. Για παράδειγμα το πρόγραμμα SAVE επέτρεψε τη δημιουργία 15 τοπικών και εθνικών οργανισμών για την αποτελεσματική αξιοποίηση της ενέργειας στις νησιωτικές περιοχές. Η προαγωγή των ανανεώσιμων μορφών ενέργειας σε τοπικό επίπεδο συνιστά βασικό στόχο για τους οργανισμούς αυτούς.

(1) COM(97)599 τελικό.
ΓΡΑΠΤΗ ΕΡΩΤΗΣΗ E-3780/98

υποβολή: Manuel Escolá Hernando (ARE) προς την Επιτροπή

(11 Δεκεμβρίου 1998)

Θέμα: Κρίση στον τομέα της χοιροτροφίας

Στο πλαίσιο των μέτρων που έλαβε η Ευρωπαϊκή Ένωση για την αντιμετώπιση της κρίσης στον τομέα της χοιροτροφίας η Επιτροπή ενέκρινε τη χορήγηση προς τη Ρωσία, υπό μορφή επισιτιστικής βοήθειας, 100.000 τόνων χοιρινού κρέατος.

Η βοήθεια αυτή ισοδυναμεί με απόσυρση από την αγορά 1,2 εκατομμυρίων χοίρων, που από κοινού με τα άλλα συγκυριακά μέτρα θα επιφέρει μια κάποια ανακούφιση του τομέα, ο οποίος έχει περιέλθει σε μια εξαιρετικά δύσκολη κατάσταση.

Ωστόσο, η Επιτροπή δεν έχει μέχρι στιγμής καταστήσει γνωστό πως θα κατανεμηθεί η ποσότητα της απόσυρσης του εν λόγω κρέατος μεταξύ των χωρών παραγωγής.

Ποιά κριτήρια σκέπτεται να υιοθετήσει η Επιτροπή για την κατανομή των 100.000 τόνων χοιρινού κρέατος μεταξύ των χωρών παραγωγής; Θα λάβει υπόψη το επίπεδο παραγωγής σε κάθε κράτος μέλος;

Απάντηση του κ. Fischler εξ ονόματος της Επιτροπής

(13 Ιανουαρίου 1999)

Οι λεπτομερείς κανόνες για το πρόγραμμα παροχής τροφίμων στη Ρωσία είναι προς το παρόν υπό ετοιμασία και θα δημοσιευθούν στην Επίσημη Εφημερίδα ως κανονισμοί της Επιτροπής στο προσεχές μέλλον.

Η Επιτροπή θα λάβει τη συμφωνημένη ποσότητα χοιρινού κρέατος από τις αγορές μέσω συστήματος διαγωνισμού, το οποίο θα δώσει στους οικονομικούς φορείς των κρατών μελών τη δυνατότητα να υποβάλουν προσφορές στο πλαίσιο του προγράμματος παροχής τροφίμων.
ΓΡΑΠΤΗ ΕΡΩΤΗΣΗ E-3751/98

υποβολή: Glyn Ford (PSE) προς την Επιτροπή

(11 Δεκεμβρίου 1998)

Θέμα: Οικονομική στήριξη φιλανθρωπικών οργανώσεων εκπαιδευτικού χαρακτήρα

Γνωρίζει η Επιτροπή ότι παρέχεται οικονομική ενίσχυση σε φιλανθρωπικές οργανώσεις εκπαιδευτικού χαρακτήρα, όπως η Council for Education in World Citizenship, η οποία προβάλλεται ως πολιτικά ουδέτερη ενώ πρόσφατα, στο πλαίσιο της EUROPE 2000, παρουσίασε ομάδα αιρετών εκπροσώπων στο North Devon College στους οποίους δεν περιλαμβανόταν κανένας εκπρόσωπος του Εργατικού Κόμματος, παρά το γεγονός ότι πρόκειται για το κυβερνών κόμμα του Ηνωμένου Βασιλείου και για το δέυτερο κόμμα στην περιοχή από άποψη κοινοβουλευτικής εκπροσώπησης, μετά το Συντηρητικό Κόμμα.

Θα μεριμνήσει η Επιτροπή ώστε, στο μέλλον, οι οργανώσεις αυτές να συνειδητοποιήσουν την ανάγκη για πολιτική ουδετερότητα;

Απάντηση της κ. Cresson εξ ονόματος της Επιτροπής

(18 Ιανουαρίου 1999)

Οι εκπαιδευτικές ενώσεις μπορούν να επωφεληθούν από οικονομική ενίσχυση στο πλαίσιο του προγράμματος "ΣΩΚΡΑΤΗΣ", το ευρωπαϊκό πρόγραμμα συνεργασίας και εκπαίδευσης. Οι επιχορηγήσεις προορίζονται για την λειτουργία σχεδίων που να ικανοποιούν τα κριτήρια επιλεξιμότητας που απαιτεί το πρόγραμμα, κυρίως όσον αφορά το περιεχόμενο και την ποιότητα. Σε αυτό το πλαίσιο η ανάλυση των προσόντων ως εμπειρογνωμόνων των μελών αυτών των οργανισμών δεν περιλαμβάνεται στην αξιολόγηση παρά μόνον στο βαθμό που αυτά τα πρόσωπα εμπλέκονται στην υλοποίηση του σχεδίου για το οποίο ζητείται η οικονομική υποστήριξη. Οι πολιτικές πεποιθήσεις δεν λαμβάνονται υπόψη ως κριτήριο επιλεξιμότητας ενός σχεδίου.